Bivši menadžer Fortress hedge fonda Michael Novogratz jučer je rekao kako bi se vrijednost Bitcoina u sljedećih 13 mjeseci mogla učetverostručiti. “Bitcoin bi krajem 2018. mogao bez problema doći do 40.000 dolara”, izjavio je Novogratz u CNBC-jevoj emisiji Fast Money. “Etherium koji je došao gotovo do 500 dolara, mogao bi se u istom periodu utrostručiti”, nastavio je Novogratz.

Krajem jučerašnjeg dana, Bitcoin je došao do vrijednosti od 9.656 dolara, dok je danas premašio 9.900 dolara. Ukupna tržišna kapitalizacija kriptovaluta na CoinMarketCapu istovremeno je prešla 304 milijardi dolara. Novogratz misli da bi tržišna kapitalizacija kraljem sljedeće godine mogla porasti i više od vrijednosti Bitcoina, za šest puta, na ukupno dva bilijuna dolara.

Novogratz stvara novi fond za kriptovalute

Novogratz je bivši makro menadžer Fortress hedge fonda, a s novom kompanijom Galaxy Investment Partners, planira stvoriti novi fond za digitalnu imovinu, koja bi vrijedila preko 500 milijuna dolara. Kao jedan od razloga za ovaj skok vrijednosti Bitcoina, navodi potražnju s azijskih tržišta. Također ističe podatak CryptoComparea da se 62 posto trgovanja Bitcoinom vrši putem japanskog jena.

“Ono što je različito u odnosu na ostalu robu s kojom se trguje je to što kod kriptovaluta ne postoji odgovor opskrbe robe, tj. proizvođača robe. U usporedbi s naftnim kompanijama, ne može se proizvesti novih Bitcoinova kako bi se odgovorilo na potražnju, već je broj Bitcoinova ograničen na 21 milijun”, objasnio je Novogratz.

Novogratz je nedavno investirao svoje vlastite milijune

U emisiji Fast Money, Novogratz je priznao da trenutno u kriptovalutama drži između 20 i 30 posto svoje neto vrijednosti. Rekao je da dio drži u Bitcoinovima, a dio u Etheriumu. Međutim, Novogratz maloprodajnim investitorima ne preporučuje ulaganje u kriptovalute veće od 1 do 3 posto. Bogatijim investitorima pak preporučuje da u kriptovalute investiraju između 5 i 10 posto svojih neto vrijednosti.

Sredinom listopada, Novogratz je predviđao da će Bitcoin u sljedećih šest ili deset mjeseci premašiti 10.000 dolara vrijednosti. Tada je vrijednost jednog Bitcoina iznosila oko 4.900 dolara. Sredinom listopada, kad je Bitcoin pao za 20 posto, Novogratz je prema pisanju Reutersa investirao između 15 i 20 milijuna dolara. Bitcoin se u međuvremenu oporavio i došao do ovih rekordnih visina pa je Novogratz vjerojatno trenutno vrlo zadovoljan.